Maimane kla ANC aan oor Hitachi-kontrakteMmusi Maimane “Uiteindelik is ek net hier om te vra dat die geld van die ANC verhaal word,” het Maimane Woensdag buite die Kaapstad Sentraal-polisiestasie gesê. “Hitachi het ŉ voorbeeld vir hulle gestel en ek hoop Chancellor House sal dit navolg. Indien hulle ernstig is oor die stryd teen korrupsie sal hulle die geld, belastingbetalersgeld, terugbetaal.” Volgens Maimane het die ANC deur sy korrupte dade ’n instelling wat deur “groot leiers” soos oudpres. Nelson Mandela opgebou is, vernietig. Die korrupte dade waarna Maimane verwys, is die VSA se beleggingswaghond die Securities and Exchange Commission (SEC) se aankondiging Maandag dat hy die Tokio-konglomeraat Hitachi aangekla het oor “onbehoorlike betalings” aan die ANC. Die betalings hou verband met twee multi-miljardrand-kontrakte vir die kragstasies Medupi en Kusile. Die SEC het Hitachi aangekla ingevolge die oortreding van die Amerikaanse wet op buitelandse korrupsiepraktyke (FCPA). Hitachi het glo ingestem om $19 miljoen te betaal ter skikking. (Lees meer hier.) Die ANC het intussen enige betrokkenheid ontken in die transaksie tussen Hitachi en Chancellor House. Die ANC het gesê hy is verbind tot “skoon regering” en dat hy die uitkoms van die SEC-saak sal ondersoek en lesse of aksies, indien enige, sal aanwys. Maimane is egter nie tevrede met die ANC se reaksie nie en het klagte ingedien ingevolge die Wet op die Voorkoming van Georganiseerde Misdaad (Poca). Maimane het gesê hy sal ook die openbare beskermer nader om die saak te ondersoek.